钦定古今图书集成/明伦汇编/氏族典/第187卷 > 萧秀
## 钦定古今图书集成/明伦汇编/氏族典/第187卷 > 萧秀

按《梁书安成康王秀传》，“安成康王秀，字彦达，太祖第七子也。年十二，所生母吴太妃亡，秀母弟始兴王憺
时年九岁，并以孝闻。秀弱冠为著作佐郎，累迁后军
法曹行参军，太子舍人。高祖义师至新林，秀自拔赴
军。高祖以秀为辅国将军、冠军长史、南东海太守，镇
京口。建康平，仍为使持节、都督南徐兖二州诸军事”、
南徐州刺史。天监元年，封安成郡王。京口自崔慧景
作乱，累被兵革，民户流散，秀招怀抚纳，惠爱大行。仍
值年饥，以私财赡百姓，所济活甚多。二年，征领石头
戍军，加散骑常侍。三年，进号右将军。五年，加领军中
书令。六年，出为使持节、都督江州诸军事、平南将军、
江州刺史，迁都督荆湘雍益宁南北梁秦州九州诸
军事、平西将军、荆州刺史。其年迁号安西将军。十一
年，征为侍中、中卫将军，领宗正卿、石头戍事。十三年，
复出为使持节、散骑常侍、都督郢司霍三州诸军事、
安西将军、郢州刺史。十六年，迁使持节、都督雍梁南
北秦四州郢州之竟陵司州之随郡诸军事、镇北将
军、宁蛮校尉、雍州刺史。十七年春，行至竟陵之石梵
薨，时年四十四，册赠侍中、司空，谥曰康。